Document ID: 32015D0144

KOMISJONI RAKENDUSOTSUS (EL) 2015/144,
28. jaanuar 2015,
millega kehtestatakse toetus- ja maksetaotluste ning seonduva teabe esitamise kord seoses Euroopa Parlamendi ja nõukogu määruses (EL) nr 652/2014 osutatud loomataudide tõrjeks võetavate erakorraliste meetmetega
(teatavaks tehtud numbri C(2015) 250 all)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 15. mai 2014. aasta määrust (EL) nr 652/2014, millega nähakse ette sätted toiduahela, loomade tervise ja heaolu ning taimetervise ja taimse paljundusmaterjaliga seotud kulude haldamise kohta ning muudetakse nõukogu direktiive 98/56/EÜ, 2000/29/EÜ ja 2008/90/EÜ, Euroopa Parlamendi ja nõukogu määruseid (EÜ) nr 178/2002, (EÜ) nr 882/2004 ja (EÜ) nr 396/2005, Euroopa Parlamendi ja nõukogu direktiivi 2009/128/EÜ ja Euroopa Parlamendi ja nõukogu määrust (EÜ) nr 1107/2009 ning tunnistatakse kehtetuks nõukogu otsused 66/399/EMÜ, 76/894/EMÜ ja 2009/470/EÜ, (1) eriti selle artikli 36 lõiget 5,
ning arvestades järgmist:
(1)
Vastavalt määruse (EL) nr 652/2014 artikli 6 lõikele 1 võib liikmesriikidele anda toetust erakorraliste meetmete jaoks, mis on võetud, kui on kinnitust leidnud mõne selle määruse I lisas loetletud loomataudi esinemine.
(2)
Selleks et tagada usaldusväärne finantsjuhtimine ja loomataudide tõrjemeetmeid käsitleva teabe kiire edastamine on vajalik kindlaks määrata toetus- ja maksetaotluste esitamise kuupäevad ning täpsustada nõutava teabe üksikasjad. Eelkõige tuleb liikmesriikidel esitada esialgsed ja ajakohastatud hinnangud kantavate kulutuste kohta.
(3)
Vajalik on täpsustada ümberarvestuskurss, mida kohaldatakse selliste liikmesriikide kuluhinnangute ja maksetaotluste suhtes, mille omavääring ei ole euro.
(4)
Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
ON VASTU VÕTNUD KÄESOLEVA OTSUSE:
Artikkel 1
Esialgne teave
Liikmesriigid edastavad 30 päeva jooksul pärast seda, kui on kinnitust leidnud mõne selle määruse I lisas loetletud loomataudi esinemine, käesoleva otsuse I lisas sätestatud vormi kohast elektroonilist faili kasutades esialgse teabe asjaomaste loomaliikide ja toodete ning nende turuväärtuse kohta.
Samal ajal esitavad liikmesriigid käimasolevate ja kavandatud meetmete kirjelduse ning õigusnormid, mille alusel määratakse kindlaks hüvitatavate loomade ja toodete väärtus.
Artikkel 2
Teave hinnanguliste kulude kohta
Hiljemalt kaks kuud pärast ametlikku kinnitust taudi esinemise kohta esitavad liikmesriigid komisjonile määruse (EL) nr 652/2014 artikli 6 lõike 1 alusel toetustaotluse II lisas sätestatud vormi „Esialgne eelarve” kohast elektroonilist faili kasutades järgmise teabe:
a)
määruse (EL) nr 652/2014 artikli 8 lõike 1 punktides a ja c osutatud hinnangulised kulud, mis on seotud hüvitistega omanikele;
b)
määruse (EL) nr 652/2014 artikli 8 lõike 1 punktides b ja d-g osutatud hinnangulised tegevuskulud;
c)
vajaduse korral määruse (EL) nr 652/2014 artikli 8 lõike 1 punkti h kohased muud taudi likvideerimise jaoks olulised hinnangulised kulud.
Artiklis 1 osutatud toimingute kirjeldust käsitatakse toetustaotluse osana.
Pärast esimeses lõigus osutatud teabe esitamist esitavad liikmesriigid iga kahe kuu järel ajakohastatud teabe kõnealuses lõigus osutatud kulude kohta.
Artikkel 3
Maksetaotlused
Liikmesriigid edastavad komisjonile hiljemalt kuue kuu möödudes rahastamisotsuses kindlaks määratud kuupäevast või taudi likvideerimise kinnitusest, olenevalt sellest, kumb on varasem, järgmised dokumendid:
a)
maksetaotlus kantud rahastamiskõlblike kulude kohta, kasutades selleks käesoleva otsuse III lisas sätestatud vormi kohast elektroonilist faili;
b)
maksetaotlusega seotud üksikasjalikud kulud, täpsustades kantud kulud ja tehtud maksed rahastamiskõlblike kulude eri liikide kaupa, kasutades selleks käesoleva otsuse IV lisas sätestatud vormi kohast elektroonilist faili;
c)
tehniline aruanne vastavalt käesoleva otsuse V lisale.
Artikkel 4
Ümberarvestuskurss
Kui liikmesriik esitab kuluhinnangud või kantud kulud muus vääringus kui euro, arvestab ta need summad ümber eurodeks oma toetustaotluse esitamise kuu esimesele päevale eelneva Euroopa Keskpanga kõige hiljutisema vahetuskursi alusel.
Artikkel 5
Adressaadid
Käesolev rakendusotsus on adresseeritud liikmesriikidele.
Brüssel, 28. jaanuar 2015

Labels: 12
15
5
6